8 pincészet, ahol inni kell a Füredi Borheteken | WeLoveBalaton.hu
20180817-WLBT-3989-8-pinceszet-ahol-inni-kell-a-furedi-borheteken
8 pincészet, ahol inni kell a Füredi Borheteken
2018. augusztus 17., péntek — Chilembu Krisztina
Az egészen szeptember 2-ig tartó Füredi Borhetek a legjobb alkalom arra, hogy megismerjük a Balatonfüred-Csopaki borvidék ezer arcát, a jellegzetes boroktól a máshol nem készülő, különleges tételekig. 25 borászat több száz tételes kínálatát feltérképezni szinte lehetetlen küldetés, ezért egy kis szubjektív segítséget nyújtunk a választáshoz. Ajánlunk jól csúszó olaszrizlingeket, naplementenézős cuvée-ket, beszélgetős rozékat, és a prémium kategóriáról sem feledkezünk meg.
Zelna Borterasz és Vinotéka
Zelna Borterasz és Vinotéka a facebookon
Lukács Lilla és Barabás Barna 2014-ben, egy nehéz évjáratban kezdett el borokat készíteni, de a jégverés ellenére mesés borokkal jelentek meg Balatonfüreden. A lelkesedés és a minőség azóta is töretlen, a modern dizájn pedig a harmincas éveik elején járó kortársaikat is bevonzza a Zelna faházához a Tagore-sétányon.
Cuvée 2017 (400 Ft/dl): könnyedebb tétel. A pinot gris és olaszrizling házasításba egy leheletnyi fahordós érlelésű, korai szüretelésű furmint is került, így a bor kevés savas ízvilágot képvisel.
2015-ös Farkó-kő olaszrizling (650 Ft/dl): 6 hónapot töltött fahordóban, testes, ütős bor, amitől az ember az élet nagy kérdésein kezd el töprengeni. Inkább a kóstolás végére ajánljuk.
Kálmán Szőlőbirtok (ARIAS)
A pincészet története 1991-ben kezdődött, amikor Kálmán József édesapja megvásárolt egy 800 négyszögöles szőlőterületet a hozzá tartozó pincével. Ma 10 hektáron gazdálkodnak Pécselyen és Balatonfüreden, legfőbb fajtájuknak az olaszrizlinget tekintik. Amíg kóstolsz, érdemes megcsodálni a gyíkokat, bogarakat és madarakat ábrázoló boroscímkéiket, amelyeket védett és ritka fajok, a Pécselyi-medence állatvilága ihlettek. A pincészet dizájnváltáson esik át, hamarosan ARIAS néven találod a boraikat.
Olaszrizling (Balatonfüred) (450 ft/dl): friss, nyári bor. Jó kezdet, ha még csak most ismerkedsz az olaszrizlinggel.
Söptei Pincészet és Étterem a facebookon
Ha díjnyertes borokat szeretnél kóstolni, ne hagyd ki a Söptei-tételeket az estéből. A Söptei-család kb. 170 éve készít borokat, 1998 óta éttermet is működtetnek a borászat és a szőlészet mellett. A kóstolással kapcsolatban nem lehet rossz döntést hozni, de mi most két bort emelünk ki.
Hangulat (700 Ft/dl): 2015-ös évjáratú, száraz sárgamuskotály egy közepesen erős, reduktív bor, amely aranyérmes lett a világ egyik legelismertebb szakmai rendezvényén, a Challenge International du Vinen.
2011-es Kékfrankost (600 Ft/dl): ezt a tétel kóstolva szilva, meggy, csoki és vanília ízét érezzük. Tökéletes a kissé már hűvös nyári estékre, testes, de nem szegez a padba a 12,5 százalékos alkoholtartalmával.
Közel négy évtizede készülnek a borok a balatonfüredi pincészetben, pontosabban, ahogy Gyukliék fogalmaznak, ők csak „asszisztálnak” a folyamatokhoz. Folyamatosan kísérleteznek, most éppen gombarezisztens fajtákkal, a standjuknál mindig találsz olyan tételeket, amelyeket nem ihatsz máshol az országban.
Bio Solaris, száraz, 2016 (1500 Ft/dl): igazi kuriózum, amelyért mélyen a zsebbe kell nyúlni, de aki különleges borélményt akar, ne hagyja ki. A solaris egy nemesített, gombás betegségeknek ellenálló szőlőfajta, amely Magyarországon egyelőre csak a Gyukli Pince balatonfüredi ültetvényén terem. 15 százalékos az alkoholtartalma.
Szuperhold 2016 (500 ft/dl): kései szüretelésű olaszrizling, amely még nem feszítette szét a száraz kategória kereteit. Egy fagyos novemberi hajnalon szüretelték, amikor szuperhold volt az égen - innen az elnevezés.
8272 Szentantalfa, Fő utca 81.
Dobosi Pincészet a facebookon
Don’t panic, drink organic – hangzik a Nivegy-völgyi pincészet mottója. A szőlőtermesztés hagyományai apáról-fiúra szálltak, és a sokadik generáció is a régi, jól bevált módszereket alkalmazza, melynek eredményeként biobort készítenek. Juhfarkot, kéknyelűt és számos díjnyertes tételt hoztak a fesztiválra, de mi most egy könnyű tétélt ajánlunk.
Bio BalatonBor 2017 (350 Ft/dl): citrusos, mandulás jegyekkel vesz le a lábadról, később pedig visszaköszön a termőhely is. Magában és fröccsként fogyasztva is telitalálat.
Figula Pincészet a facebookon
Figuláék az olaszrizling nagymesterei, kihagyhatatlanok, ha erre jársz. Egy prémium tételt ajánlunk, melyet szintén nem a kóstolás elején, hanem később érdemes kikérni, amikor már ráéreztünk az olaszrizling sokféleségére.
Öreghegy olaszrizling (900 Ft/dl): egy hatvanéves, változatos talajú balatonszőlősi ültetvényről származik a szőlő. Gazdag bor, tartályban, spontán erjedt, 8 hónapon át érett. Az olaszrizling új dimenzióit is képes megmutatni.
8281 Szentbékkálla, Dózsa György utca 17.
Fodorvin Családi Pincészet a facebookon
Az aszófői borászat az idén is széles borkínálattal érkezett a Tagore sétányra – akkor is kapsz egy vázlatos képet a borvidékről, ha csak náluk kóstolsz, a könnyű boroktól a vaskosabb tételekig nagy spektrum.
Gyöngyike gyöngyözőbor 2017 (500 ft/dl): nem telhet el egy kóstolással töltött este gyöngyözőbor nélkül. Ez a tétel kékfrankosból készült, friss, üde és igazi gyümölcsbomba, melyben megjelenik a tutti-frutti és az eper is. Nem csoda, hogy aranyérmes lett az Országos borversenyen.
Vászolyi Irsai Olivér (450 ft/dl): mi is nagyon meglepődtünk amikor ezzel a fajtával találkoztunk itt. A kóstolás után azonnal elvarázsolt minket az intenzív, parfümös, virágos jegyekben tobzódó illat, és az első korty után sem csalódtunk az aromákban.
Közel 150 hektáron terem a szőlő a balatonfőkajári Feind borház több mint 20-féle borához, amelyek közül mi az ellenállhatatlan árnyalatú rozéik közül választottunk egyet.
Shiraz rozé (650 ft/dl): friss, fűszeres illatvilággal rendelkező, gyümölcsös, karakteres rozébor, lilásvörös színnel. Egyszerűen kötelező, nemcsak rozéfanoknak.
14 borterasz, ahonnan nem akarsz majd hazamenni
Tavaly már bemutattunk 15 borteraszt, most következzen a folytatás: olyan helyeket gyűjtöttünk össze, amelyek különleges tételekkel, izgalmas sztorikkal, vagy nyár közepén is viszonylagos nyugalommal várnak. Ahhoz is adunk tippeket, hogy mit érdemes megkóstolni, ha a pincészetek kevésbé ismert boraira is kíváncsi vagy. Vigyázat: lehet, hogy a második pohár bor után a környékre akarsz költözni.
Az is export, ha a külföldiek Balatonnál isznak helyi borokat
Dr. Fiáth Attila nemzetközi borakadémikus és közgazdász szerint nagyon jó az irány a balatoni borvidékeken, azt azonban ne várjuk, hogy nemzetközi szinten bárki is elájul majd a borainktól. A helyi borok a gasztronómiával és a turizmussal karöltve, itthon szólhatnak nagyot – de ehhez széleskörű összefogás kell. A borszakértőnek arra is van tippje, hogyan élhetik túl a borászatok a küszöbön álló túlkínálatot.
Házhoz megyünk a jó borhoz – 11 remek szállás balatoni borászoknál
11 boros vendégház a Balatonnál, 11 jó történet: van, ahol maga a tulajdonos ül le zongorázni a vendégeknek, máshol óriási bazaltkövekből építették a házat, megint máshol vitorlázós pikniket szerveznek annak, aki szeretne ilyet, vagy a központi borászat napi munkálataiba lehet belenézni. Az ezeken a helyeken töltött esték egyetlen kellemetlen mellékhatása legfeljebb az, hogy utána nem lesz kedved hazamenni, hanem még több nyugalmat és még több minőségi bort akarsz.
Kilátóra fel! Innen nézd a Balatont: a badacsonyi Ranolder-kereszt